Komission päätös,

tehty 11 päivänä huhtikuuta 2001,

direktiivin 85/511/ETY 13 artiklan mukaisista uhanalaisten lajien suu- ja sorkkataudin valvonta- ja hävittämisedellytyksistä

(tiedoksiannettu numerolla K(2001) 1107)

(ETA:n kannalta merkityksellinen teksti)

(2001/303/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/EY(2), ja erityisesti sen 10 artiklan,

ottaa huomioon yhteisön toimenpiteistä suu- ja sorkkataudin torjumiseksi 18 päivänä marraskuuta 1985 annetun neuvoston direktiivin 85/511/ETY(3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 13 artiklan 3 kohdan,

sekä katsoo seuraavaa:

(1) Direktiivin 85/511/ETY 13 artiklan 3 kohdassa säädetään hätärokotuksesta.

(2) Kyseisessä artiklassa säädettyjen periaatteiden mukaan rokottamisen käyttöönotto edellyttää, että yhteisön perusetuja ei saa vaarantaa.

(3) Yhdistyneessä kuningaskunnassa, Ranskassa, Alankomaissa ja Irlannissa havaittujen suu- ja sorkkatautitapausten vuoksi komissio teki päätökset 2001/172/EY(4), 2001/208/EY(5), 2001/223/EY(6) ja 2001/234/EY(7) eräistä suu- ja sorkkataudin vastaisista suojatoimenpiteistä kyseessä olevassa jäsenvaltiossa.

(4) Komissio teki myös päätöksen 2001/246/EY direktiivin 85/511/ETY 13 artiklan mukaisista suu- ja sorkkataudin valvonta- ja hävittämisedellytyksistä Alankomaissa(8), jonka nojalla Alankomaat voi varotoimenpiteenä ottaa käyttöön ehkäisevän rokotuksen ennen kuin se lopettaa taudille alttiit eläimet tiloilla, jotka sijaitsevat lähellä tartuntatilaa tai tällaiseksi epäiltyä tilaa, ottaen huomioon taudille alttiiden eläinten epidemiologisen tilanteen ja suuren esiintymistiheyden tietyissä maan osissa.

(5) Suu- ja sorkkataudille alttiiden uhanalaisten lajien lopettaminen merkitsisi ei-toivottua geneettisen aineiston menetystä ja mahdollisesti jopa lajien häviämistä, ja tämän vuoksi tällaista arvokasta perimän osaa olisi suojeltava mahdollisimman tehokkaasti.

(6) Eläintarhojen ja muiden selvästi määriteltyjen hyväksyttyjen ja rekisteröityjen tilojen, joilla on uhanalaisia lajeja, on otettava käyttöön moitteettoman eläintenhoidon käytänteet, kuten kaikki tarvittavat varotoimet suu- ja sorkkataudin leviämisen estämiseksi niiden tiloihin.

(7) Direktiivin 85/511/ETY 13 artiklan 3 kohdan mukaisesti silloin, kun jäsenvaltion toimivaltaiset viranomaiset epäilevät, että tauti saattaa vaarantaa uhanalaisia lajeja tai tapauskohtaisesti esimerkiksi erittäin harvinaisia korvaamattoman tärkeään tutkimustyöhön käytettäviä rotuja tai eläimiä, on tarpeen säätää, että tällaisten eläinten hätärokotuksen tekniset yksityiskohdat eritellään ohjelmassa, jonka kyseessä oleva jäsenvaltio voi esittää komissiolle taudille alttiiden lajien suojaamisen lisävälineenä.

(8) Rokotuksen käyttöä, eläinten tunnistamista ja niiden valvontaa koskevat tarkat toimenpiteet on sisällytettävä ohjelmaan.

(9) Eläinten terveyttä ja hyvinvointia käsittelevän tieteellisen komitean 10 päivänä maaliskuuta 1999 julkistamassa kertomuksessa annettiin suosituksia suu- ja sorkkataudin vastaisesta hätärokotuksesta, ja nämä suositukset olisi otettava huomioon(9).

(10) Kaikkien rokotteiden käyttö saattaa vaarantaa suu- ja sorkkatautiaseman kansainvälisessä kaupassa muuallakin kuin kyseessä olevassa jäsenvaltiossa ja sen osissa, joissa rokote on otettu käyttöön, vaikka rokotetta olisi käytetty vain tiettyyn luokkaan kuuluviin eläimiin, joita kauppa ei suoranaisesti koske.

(11) Ennen hätärokotusta koskevan päätöksen tekemistä komission on varmistettava, että toteutettaviin toimenpiteisiin sisältyvät ainakin direktiivin 85/511/ETY 13 artiklan 3 kohdan ensimmäisessä, toisessa, kolmannessa, neljännessä, viidennessä ja kuudennessa luetelmakohdassa säädetyt toimenpiteet.

(12) Näitä vaatimuksia ja eläintarhassa pidettävillä rokotetuilla eläimillä käytävän kaupan uhkatekijöitä olisi tarkasteltava uudelleen tieteellisessä komiteassa ja kansainvälisessä eläintautivirastossa.

(13) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Tässä päätöksessä tarkoitetaan ilmaisulla: "uhanalainen laji" eläinlajeja, jotka mainitaan kansainvälisen luonnonsuojeluliiton (IUCN) uhanalaisten eläinlajien punaisessa kirjassa luokassa "luonnosta hävinneet", "äärimmäisen uhanalaiset", "erittäin uhanalaiset" tai "vaarantuneet".

2 artikla

1. Jäsenvaltioiden on varmistettava, että mahdollisesti suu- ja sorkkataudin tartuntavaaralle alttiit eläintarhat ja muut selvästi määritellyt hyväksytyt ja rekisteröidyt tilat, joilla on uhanalaisia lajeja, ottavat käyttöön moitteettomat eläinlääkintäkäytänteet ja toteuttavat kaikki tarvittavat varotoimet suu- ja sorkkatautiviruksen leviämisen estämiseksi tiloihinsa. Tällaisia toimenpiteitä ovat esimerkiksi kielto siirtää eläimiä tiloihin, joissa on taudille alttiita lajeja, taudille alttiiden lajien pitäminen sisätiloissa, ostettavien rehujen ja kuivikkeiden saastumattomuuden varmistaminen, taudille alttiiden lajien eläinsuojien sulkeminen yleisöltä, yleisön kieltäminen koskettamasta ja ruokkimasta tällaisia eläimiä, sen varmistaminen, että henkilökunta ei ole kosketuksissa taudille alttiiden eläinten kanssa eläintarhan ulkopuolella ja että he eivät mene suu- ja sorkkataudin suoja- ja valvontavyöhykkeille, kosketuksen estäminen eläintarhan ulkopuolisiin taudille alttiisiin eläimiin, desinfiointitarkastukset kaikilla sisäänkäynneillä ja eläintarhan tai sen osan sulkeminen väliaikaisesti. Toimenpiteet ovat voimassa ainakin siihen saakka, kun jäsenvaltiot ovat varmoja siitä, että taudin esiintymisvaara on palannut tavanomaiseksi.

2. Sen estämättä mitä neuvoston direktiivissä 85/511/ETY ja erityisesti sen 4, 5 ja 9 artiklassa säädetään, jäsenvaltiot voivat päättää ottaa käyttöön suu- ja sorkkataudille alttiiden lajien hätärokotuksen vaaralle alttiina pidettävissä eläintieteellisissä kokoelmissa enintään 25 kilometrin etäisyydellä suu- ja sorkkataudin tautitapauksesta liitteessä vahvistetuin edellytyksin.

Jäsenvaltio voi tapauskohtaisesti päättää edellä mainituin edellytyksin ulottaa rokotuksen koskemaan myös muita eläimiä, kuten erittäin harvinaisia korvaamattoman tärkeään tutkimustyöhön käytettäviä rotuja tai eläimiä, joihin katsotaan kohdistuvan yhtä suuri vaara.

3. Ennen 2 kohdassa tarkoitettujen toimenpiteiden aloittamista jäsenvaltion on esitettävä ohjelma, jotta muut jäsenvaltiot ja komissio saavat viralliset tiedot erityisesti rokotustilan tarkasta osoitteesta ja sijainnista, sekä kattavat tiedot rajoista, eläinsuojista ja karsinoista, eläinten tunnistamistavoista, rokotettavien eläinten lajikohtaisesta lukumäärästä, eläinyksilöistä ja niiden sijainnista, käytettävästä rokotteesta, rokotuksen aloittamis- ja lopettamisajankohdasta sekä toimenpiteiden toteuttamispäätöksen syistä.

4. Jäsenvaltioiden on varmistettava, että näillä eläimillä ei käydä kauppaa eikä niitä siirretä jäsenvaltioiden välillä ja että niiden eläintuotteet eivät siirry ihmisten ravintoketjuun.

3 artikla

Tämä päätös on osoitettu kaikille jäsenvaltioille.

Tehty Brysselissä 11 päivänä huhtikuuta 2001.

Komission puolesta

David Byrne

Komission jäsen

(1) EYVL L 224, 18.8.1990, s. 29.

(2) EYVL L 62, 15.3.1993, s. 49.

(3) EYVL L 315, 26.11.1985, s. 11.

(4) EYVL L 62, 2.3.2001, s. 22.

(5) EYVL L 73, 15.3.2001, s. 38.

(6) EYVL L 82, 22.3.2001, s. 29.

(7) EYVL L 84, 23.3.2001, s. 62.

(8) EYVL L 88, 28.3.2001, s. 21.

(9) http://europa.eu.int/comm/food/fs/sc/scah/outcome_en.html

LIITE

Edellytykset hätärokotuksen käyttöönotolle suu- ja sorkkataudin valvomiseksi ja hävittämiseksi direktiivin 85/511/ETY 13 artiklan 3 kohdan mukaisesti

>TAULUKON PAIKKA>